武昌西山
作者：蘇軾
朝代：宋

paragraphs: 春江淥漲蒲萄醅，武昌官柳知誰栽。
憶從樊口載春酒，步上西山尋野梅。
西山一上十五里，風駕兩腋飛崔嵬。
同游困卧九曲嶺，褰衣獨到吳王臺。
中原北望在何許，但見落日低黄埃。
歸來解劍亭前路，蒼崖半入雲濤堆。
浪翁醉處今尚在，石臼抔飲無樽罍。
爾來古意誰復嗣，公有妙語留山隈。
至今好事除草棘，常恐野火燒蒼苔。
當時相望不可見，玉堂正對金鑾開。
豈知白首同夜直，卧看椽燭高花摧。
江邊曉夢忽驚斷，銅環玉鎖鳴春雷。
山人帳空猿鶴怨，江湖水生鴻雁來。
請公作詩寄父老，往和萬壑松風哀。